## Odluka Ustavnog suda Republike Hrvatske broj: U-IIIA-4730/2004 od 28. travnja 2005.

### NN 64/2005 (23.5.2005.), Odluka Ustavnog suda Republike Hrvatske broj: U-IIIA-4730/2004 od 28. travnja 2005.

# USTAVNI SUD REPUBLIKE HRVATSKE

**1236**

 Ustavni
sud Republike Hrvatske, u Prvom vijeću za odlučivanje o ustavnim tužbama, u
sastavu sudac Željko Potočnjak, predsjednik Vijeća,
te suci Ivan Matija, Agata Račan, Smiljko Sokol, Nevenka Šernhorst i Milan Vuković, članovi Vijeća, odlučujući o ustavnoj tužbi M. H.
iz S., na sjednici održanoj 28. travnja 2005. godine, jednoglasno je donio

## ODLUKU

I. Ustavna tužba se usvaja.

II. Općinski sud u Zagrebu dužan je donijeti
odluku u predmetu koji se vodi pred tim sudom pod poslovnim brojem: Pn-5327/92 u najkraćem mogućem roku, ali ne duljem od šest
(6) mjeseci, računajući od prvog idućeg dana nakon objave ove odluke u
»Narodnim novinama«.

III. Na temelju članka 63. stavka 3. Ustavnog
zakona o Ustav­nom sudu Republike Hrvatske (»Narodne
novine«, broj 49/02. – pročišćeni tekst), podnositelju ustavne tužbe M. H. iz
S., V., određuje se primjerena naknada zbog povrede ustavnog prava iz članka
29. stavka 1. Ustava Republike Hrvatske (»Narodne novine«, broj 41/01. –
pročišćeni tekst) u iznosu od 5.500,00 kuna.

IV. Naknada iz točke III. izreke ove odluke bit
će isplaćena iz državnog proračuna u roku od tri mjeseca od dana podnošenja
zahtjeva podnositelja Ministarstvu financija Republike Hrvatske za njezinu
isplatu.

V. Ova odluka objavit će se u »Narodnim
novinama«.

```
Obrazloženje
```

```

```

1. Podnositelj ustavne tužbe, na temelju članka
63. Ustavnog zakona o Ustavnom sudu Republike Hrvatske (»Narodne novine«, broj
99/99., 29/02. i 49/02. – pročišćeni tekst, u daljnjem tekstu: Ustavni zakon),
podnio je 3. prosinca 2004. godine ustavnu tužbu radi duljine parničnog
postupka.

ČINJENICE VAŽNE ZA
USTAVNOSUDSKI POSTUPAK

2. Podnositelj je 9. prosinca 1992. godine
podnio tužbu Općinskom sudu u Zagrebu protiv »C.« osiguranja d.d., Filijale Z.,
radi naknade štete.

Do 5. studenoga 1997. održano je šest ročišta
(18. veljače 1993., 28. rujna 1993., 29. listopada 1993., 24. lipnja 1994., 4.
prosinca 1995. i 8. siječnja 1996. godine) te je pribavljen nalaz i mišljenje
prometnog vještaka.

Nakon 5. studenoga 1997. godine ročište zakazano
za 16. studeni 2004. godine odgođeno je jer opunomoćenica podnositelja nije
imala punomoć potpisanu od podnositelja, te je predložila da se on ubuduće
poziva osobno.

Na ročištu održanom 11. ožujka 2005. godine sud
određuje rok od 15 dana opunomoćeniku tuženika radi dostave izjave o namirenju,
a podnositelju da izvijesti sud hoće li ga u postupku zastupati odvjetnik.

Dana 15. ožujka 2005. godine tužena je dostavila
izjavu o namirenju, koja je 25. ožujka 2005. godine poslana podnositelju na
očitovanje. Podnositelj do 27. travnja 2005. nije dostavio zatraženo očitovanje
Općinskom sudu u Zagrebu.

PRAVO VAŽNO ZA
USTAVNOSUDSKI POSTUPAK

3. Pravo važno za ustavnosudski postupak
propisano je člankom 29. stavkom 1. Ustava Republike Hrvatske i člankom 63.
Ustav­nog zakona.

Ustavna
tužba je osnovana.

4.
Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG
POSTUPKA

Tužba je Općinskom sudu u Zagrebu podnijeta 9.
prosinca 1992. godine.

Međutim, duljina postupka uzima se u razmatranje
od 5. studenoga 1997. godine kada je stupio na snagu Zakon o potvrđivanju
Konvencije za zaštitu ljudskih prava i temeljnih sloboda i Protokola, broj 1,
4, 6, 7 i 11 uz Konvenciju za zaštitu ljudskih prava i temeljnih sloboda
(»Narodne novine – Međunarodni ugovori«, broj 18/97., 6/99. – pročišćeni tekst
i 8/99. – ispravak, u daljnjem tekstu: Zakon o potvrđivanju Konvencije), koja
Konvencija u članku 6. stavku 1. jamči, između ostalog, i pravo na suđenje u
razumnom roku.

Ustavna tužba podnijeta je 3. prosinca 2004.
godine, a do toga dana postupak nije pravomoćno okončan, pa Ustavni sud
utvrđuje da je do dana podnošenja ustavne tužbe postupak trajao ukupno
jedanaest (11) godina, jedanaest (11) mjeseci i dvadeset četiri (24) dana, a
nakon stupanja na snagu Zakona o potvrđivanju Konvencije pa do dana podnošenja
ustavne tužbe postupak je trajao sedam (7) godina i dvadest
osam (28) dana.

4.2. POSTUPANJE
NADLEŽNOG SUDA

Postupak se u razmatranom, pravno relevantnom
razdoblju, od 5. studenoga 1997. godine do podnošenja ustavne tužbe vodio pred
Općinskim sudom u Zagrebu u trajanju od sedam godina i dvadeset osam dana. Sud
je bio neaktivan od 5. studenoga 1997. do 16. lipnja 2004. godine (sedam godina
i jedanaest dana).

4.3. PONAŠANJE
PODNOSITELJA USTAVNE TUŽBE(TUŽITELJA U PARNIČNOM POSTUPKU)

Podnositelj ustavne tužbe kao tužitelj u
parničnom postupku doprinio je duljini postupka. Naime, ročište zakazano za 16.
studeni 2004. godine odgođeno je jer opunomoćenica podnositelja nije imala
punomoć potpisanu od podnositelja. Povrh toga, podnositelj dosada nije postupio
po posljednjim traženjima Suda tj. nije izvjestio Sud hoće li ga odvjetnik zastupati u predmetu,
niti je dostavio očitovanje o izjavi o namirenju.

4.4. SLOŽENOST SUDSKOG
PREDMETA

Ustavni
sud utvrđuje da u predmetu nema elemenata složenosti.

OCJENA USTAVNOG SUDA

5. Ustavni sud utvrđuje da se predmet vodio u
trajanju od oko dvanaest godina, te da je u razdoblju nakon 5. studenoga 1997.
godine Općinski sud u Zagrebu postupao neučinkovito. Imajući u vidu ukupno
trajanje postupka, neučinkovito postupanje suda, te okolnost da se postupak
cijelo vrijeme vodi pred sudom prvog stupnja, Ustavni sud utvrđuje da je
povrijeđeno pravo podnositelja na suđenje u razumnom roku, zajamčeno člankom
29. stavkom 1. Ustava Republike Hrvatske.

Stoga je, u smislu odredbe članka 63. Ustavnog
zakona, donijeta odluka kao pod točkama I. i II. izreke ove odluke.

6. Sukladno odredbi članka 63. stavka 3.
Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava na
donošenje odluke u razumnom roku, Ustavni sud utvrđuje uzimajući u obzir
okolnosti svakog pojedinog predmeta uz istodobno uvažavanje ukupnih
gospodarskih i socijalnih prilika u Republici Hrvatskoj. U ovom predmetu
Ustavni sud je uzeo u obzir i doprinos podnositelja ukupnoj duljini postupka.

7. Odluka o objavi (točka V. izreke) temelji se
na odredbama članka 29. Ustavnog zakona.

8. Predsjednik Općinskog suda u Zagrebu dužan je
dostaviti Us­tavnom sudu
pisanu obavijest o datumima donošenja i otpreme odluke u roku osam (8) dana od
dana njene otpreme, a najkasnije osam (8) dana od isteka roka određenog u točki
II. izreke ove odluke. Ovaj nalog temelji se na članku 31. stavcima 4. i 5.
Ustavnog zakona.

Broj:
U-IIIA-4730/2004

Zagreb,
28. travnja 2005.

USTAVNI SUD REPUBLIKE HRVATSKE

Predsjednik Vijeća

**dr****. sc. Željko Potočnjak**, v. r.

Odluka, NN 64/2005-1236